༼ཀ༽ ཁྲག་འཐུང་པདྨ་དྲག་པོའི་དབང་མཆོག་རྡོ་རྗེ་སྤྱི་བླུགས་བཞུགས་སོ། སྐུ་གསུམ་ངོ་བོ་ཆེ་མཆོག་ཐོད་ཕྲེང་རྩལ། །ཐུགས་རྗེའི་གསང་བ་བསམ་གྱིས་མི་ཁྱབ་པའི། །བགྲོད་པ་བཞི་ཡི་འཇུག་སྒོ་དོན་གྱི་དབང་། །སྤྱི་བླུགས་ཀུན་ཁྱབ་ཡེ་ཤེས་རྡོ་རྗེ་བསྟན། «ཁྲག་འཐུང་པདྨ་དྲག་པོ་སྐུ་ལྔ་རིགས་འདུས་ཀྱི་དབང་བཞིའི་ཆོག་ཁྲིགས་རྡོ་རྗེ་སྤྱི་བླུགས་བསྟན་པ་ལ། སྔོན་འགྲོ་དངོས་གཞི་རྗེས་གསུམ་ལས། དང་པོ་ནི། ཡིད་མཐུན་གྱི་གནས་སུ་སྟེགས་བུ་རྒྱ་ཁྱོན་ཇི་ལྟར་རིགས་པ་ལ་རྡུལ་ཚོན་རས་བྲིས་འབྲུ་ཚོམ་སོགས་སྐབས་དང་སྦྱར་བའི་དབུས་སུ། མཉྫིའི་ཁར་རིན་པོ་ཆེའི་བུམ་པ་ཆས་ལྡན་བཅུད་ཀྱིས་གཏམས་པའི་སྟེང་དུ་བྷནྡྷ་མཚན་ལྡན་བཟང་པོར་བདུད་རྩིས་བཀང་བ་དར་དམར་གྱིས་ཁ་བཅད་པ། སྟེང་དུ་མེ་ལོང་དང་མན་ཤེལ་བཞག །སྐུ་ཙཀ་རྣམས་གནས་སོ་སོར་བཀོད། འོག་ཏུ་ཉ་བོ་ལས་ཕུར་བཏབ་པ་འཇོག །བྱང་ཤར་དུ་ལས་བུམ། མདུན་དུ་སྒྲུབ་གཏོར་དང་སྨན་རཀ །རྒྱབ་ཏུ་ཟོར་གཏོར་ཇི་ལྟར་བབ་པར་ཆོས་སྲུང་སྤྱི་དང་བྱེ་བྲག་གི་མཆོད་གཏོར། ཁོར་ཡུག་ཏུ་ཕྱི་ནང་གི་མཆོད་པ། གཞན་ཡང་སྔོན་འགྲོ་གཏོར་ཚོགས་ཆད་བརྟན་རོལ་མོའི་བྱེ་བྲག་རྣམས་ཀྱང་མངོན་པར་འདུ་བྱས་ལ། གསང་སྒྲུབ་ཀྱི་ལས་གཞུང་བསྲངས་ཤིང་བསྟོད་པའི་མཐར་ཛཔ྄་ཁང་དབྱེ་བ་ནི། བདག་མདུན་འཇུག་པ་གཅིག་བསྐྱེད་ལ། » བྷྲཱུྃ་བི་ཤྭ་བི་ཤུདྡྷེ་ཧཱུྃ་ཕཊ྄་ཛཿ«ས་རྟེན་པར། » ཨོཾ་ཨཱཿཧཱུྃ་སྭཱ་ཧཱ་ཕཊ྄་ཛཿ«ས་བརྟེན་པའི་ལྷ། » བདག་ཉིད་རྩ་བའི་དཀྱིལ་འཁོར་ལས་ཡེ་ཤེས་ཀྱི་འཁོར་ལོ་ལོགས་སུ་ཕྱེས་ཏེ་མདུན་གྱི་ནམ་མཁར་མེ་རི་འདབ་སྦྱོར་གྱི་ཚུལ་དུ་བཞུགས་པར་«བསམ་མོ། །ཞེས་སེ་གོལ་གཏོག ། »བདག་གི་ཐུགས་ཀའི་འོད་ཀྱིས་མདུན་བསྐྱེད་བསྐུལ། ཕྱོགས་བཅུའི་རྒྱལ་བ་མཆོད་ཅིང་མཐུ་བྱིན་བསྡུས། འགྲོ་དྲུག་སྤྱི་དང་བསྒྲུབ་བྱའི་རྒྱུད་སྦྱངས་ཏེ་རྡོ་རྗེ་གསུམ་གྱི་གོ་འཕང་ལ་བཀོད། ཡོངས་རྫོགས་འདུས་པའི་དབང་བཞི་ཐོབ་པར་«མོས་ལ་བཟླས་པར་འཇུག །གྲུབ་མཚམས་སུ་རྣམ་བུམ་ལ་དམིགས་ནས་གཟུང་ཐག་འཇུས་ཏེ། » ཕཊ྄་ཛཿས་ཕྱེས་ལ། རང་བྱུང་བུམ་པ་གཞལ་མེད་ཁང་ཆེན་པོར། །སྐད་ཅིག་མཁའ་ལ་གཟའ་སྐར་ཤར་བ་བཞིན། །དཀྱིལ་འཁོར་རྩ་བའི་ལྷ་ཚོགས་བཀྲ་ལམ་མེར། །གསལ་བའི་ཐུགས་སྲོག་སྔགས་ཕྲེང་སྤྲོ་བསྡུ་ཡིས། །བྱང་སེམས་བདུད་རྩིས་བུམ་པ་གང་བར་«མོས། ཞེས་གསལ་བརྟན་གྱི་ངང་ནས་རྩ་སྔགས་ཇི་ལྟར་རིགས་པ་བཟླ་ཞིང་གཟུང་ཐག་སྤོས་ལ། ལས་བུམ་བསང་སྦྱངས། » སྟོང་པའི་ངང་ལས་རིན་པོ་ཆེའི་བུམ་པ་ཚད་དང་མཚན་ཉིད་ཐམས་ཅད་རྫོགས་པའི་ནང་དུ་པདྨ་དང་ཉི་མ་ལ་གནས་པའི་ཁྲོ་བོ་བདུད་རྩི་འཁྱིལ་པ་ལྗང་སྔོན་ཕྱག་གཉིས་ཐལ་སྦྱར་གྱི་བར་དུ་བདུད་རྩིའི་བུམ་པ་འཛིན་པ༔ ཁྲོ་བོའི་ཆས་ཐམས་ཅད་དང་ལྡན་པའི་སྤྱི་བོར་ཨོཾ༔ མགྲིན་པར་ཨཱཿ ཐུགས་ཀར་ཧཱུྃ༔ དེ་ལས་འོད་ཟེར་འཕྲོས་པས་ཡེ་ཤེས་པ་སྤྱན་དྲངས་གཉིས་སུ་མེད་པར་གྱུར༔ བཛྲ་ས་མཱ་ཡ་ཛཿ ཛཿཧཱུྃ་བཾ་ཧོཿ ཨོཾ་བཛྲ་ཨརྒྷཾ་པ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ རྒྱལ་བ་ཀུན་གྱི་ཕྲིན་ལས་སྐུ༔ འཇིགས་བྱེད་འཇིགས་པའི་མཐུ་སྟོབས་ཅན༔ ཁྲོ་བོའི་རྒྱལ་པོ་ཁྱོད་ལ་བསྟོད༔ ལས་རྣམས་འགྲུབ་པར་མཛད་དུ་གསོལ༔ ཐུགས་ཀར་ཉི་སྟེང་ཧཱུྃ་མཐར་སྔགས་ཕྲེང་འཁོར་བ་དེ་ལས་བདུད་རྩི་བབས་པས་བུམ་པ་གང་བར་མོས་ལ༔ ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ྄ཿ «ཅེས་བཟླ། » མཐར་ཁྲོ་བོ་འོད་དུ་ཞུ་སྟེ་ཆུར་ཐིམ་པས་དེའི་རྡུལ་ཕྲ་རབ་ཀྱི་གྲངས་སྙེད་པའི་ཁྲོ་བོར་གྱུར་པས་ཕྲིན་ལས་མཛད་པར་«མོས་ལ། དབྱངས་གསལ་རྟེན་སྙིང་ཡིག་བརྒྱ་རྣམས་ལན་གསུམ་རེ་བཟླ། ཐུན་མཚམས་མཆོད་བསྟོད་ནི། » ཡེ་ཤེས་ལྷ་ཚོགས་སྤྱན་འདྲེན་གཤེགས༔ ཕྱི་ནང་གསང་བའི་མཆོད་པ་འབུལ༔ སྐུ་གསུང་ཐུགས་ཡོན་ཕྲིན་ལས་བསྟོད༔ ལྷག་ཆད་འགལ་འཁྲུལ་ཉམས་ཆག་བཤགས༔ མཆོག་དང་ཐུན་མོང་དངོས་གྲུབ་སྩོལ༔ «དུང་ཆུའི་མཆོད་ཡོན། » ཨོཾ་ཨཱཿཧཱུྃ་གིས་ཕུལ་ལ། བུམ་ལྷ་བདེ་སྟོང་གི་ངོ་བོར་ཞུ་བས་དམ་ཡེ་གཉིས་སུ་མེད་པའི་བྱང་སེམས་བདུད་རྩིས་བུམ་པ་གང་བར་བསམ་མོ། །འདིར་སྤྲོ་ན་བདག་འཇུག་བླང་བར་གསུངས་ཀྱང་འདིར་སྤྲོས་པ་བསྡུས་པའི་དབང་དུ་བྱས་ཏེ། རིག་པའི་མེ་ཏོག་དོར་བ་ཙམ་གྱིས་བདག་ཉིད་འཇུག་པ་དང་། སློབ་མ་འཇུག་པར་གསོལ་བ་གདབ་པར་གསུངས་པས། དམ་ཡེའི་དཀྱིལ་འཁོར་རང་བཞིན་དབྱེར་མེད་དུ་རྟོགས་ཕྱིར། ཨོྃ་བཛྲ་ས་མ་ཡ་ཨོྃ། ཨཱཿབཛྲ་ས་མ་ཡ་ཨཱཿ ཧཱུྃ་བཛྲ་ས་མ་ཡ་ཧཱུྃ། སྭཱ་བཛྲ་ས་མ་ཡ་སྭཱ། ཧཱ་བཛྲ་ས་མ་ཡ་ཧཱ། ཞེས་མེ་ཏོག་ཕུལ་བས། དམ་ཚིག་པ་དང་ཡེ་ཤེས་པ་གཉིས་ཀྱི་སྐུ་གསུང་ཐུགས་ཡོན་ཏན་ཕྲིན་ལས་རྣམས་གཉིས་སུ་མེད་པར་བསམ་ཞིང་། ཨོྃ། ཡེ་ཤེས་རྒྱལ་པོ་སྐུ་གསུང་ཐུགས། །ཡོན་ཏན་ཕྲིན་ལས་རྨད་པོ་ཆེ། །དེ་ཉིད་དུ་ནི་མཉམ་སྦྱོར་བས། །ཕྱག་རྒྱ་ཆེན་པོར་བདག་གྱུར་ཅིག ཨོྃ་བཛྲ་ས་མ་ཡ་ཧཱུྃ། ཨོྃ་བཛྲ་ས་མ་ཡ་སཏྭཾ། ཨོྃ་བཛྲ་ས་མ་ཡ་ཧོ། «ཞེས་དངོས་གྲུབ་བསྐུལ་ཞིང་བསྟིམ་མོ། །སློབ་མ་འཇུག་པའི་གནང་བ་ཞུ་བ་ནི། ཐལ་མོ་སྦྱར་བས་བཏུད་དེ། » ཨོྃ། རྡོ་རྗེ་ཡེ་ཤེས་འཐོབ་བྱེད་པའི། །དེ་བཞིན་གཤེགས་པ་ཐམས་ཅད་ཀྱི། །སྙིང་པོའི་དཀྱིལ་འཁོར་ཆེན་པོ་འདིར། །བདག་གི་སློབ་མར་འཇུག་པར་འཚལ། «།ཞེས་གསོལ་བས་གནང་བ་བྱིན་པར་བསམ་མོ། །བཀའ་གཏེར་སྲུང་མ་སྤྱི་དང་བྱེ་བྲག་གི་གསོལ་ཁ་རྒྱས་པར་གཏོང་། རང་ལུགས་རིག་འཛིན་སྲོག་སྒྲུབ་གཏོར་བསྔོ་སྤྱན་འདྲེན་ཡན་གྲུབ་ནས་ཚོགས་མཆོད་རླབས་སྐོང་བཤགས་བར། ཕྱི་སྣོད་སྲིད་གསུམ་སོགས་གཏོར་བསྔོས་མཐར་དབྱུང་། བསྒྲལ་བསྟབ་ཡན་གྲུབ་པར་བགྱིའོ། །བདག་འཇུག་བྱ་ན་འདིར་བྱེད་སྲོལ་མཆིས། དཀྱིལ་འཁོར་ཡོལ་བས་སྒྲིབ། གསོལ་འདེབས་བསམ་པ་མྱུར་འགྲུབ་སོགས་འདོན་ནས་གྲོལ་ལོ། །གཉིས་པ་དབང་ལ་འཇུག་པའི་ཐོག་མར་སློབ་བུ་རྣམས་ལ་ཁྲུས་སྦྱིན་ཞིང་། » ཧཱུྃ༔ བདེ་གཤེགས་རྒྱལ་བ་རྣམས་ཀྱི་ཡེ་ཤེས་ཆུས༔ སྐལ་ལྡན་སློབ་མའི་ལུས་ངག་ཡིད་གསུམ་ལ༔ གནས་པའི་ཉེས་ལྟུང་དྲི་མའི་ཚོགས་རྣམས་ཀུན༔ བཀྲུ་བར་བགྱི་སྟེ་བྱང་ཞིང་དག་གྱུར་ཅིག༔ ཨོྃ་བཛྲ་ཨ་མྲྀ་ཏ་ཀུཎྜ་ལི་ཧཱུྃ༔ སརྦ་པཱ་པཾ་ད་ཧ་ན་ཤཱནྟིཾ་ཀུ་རུ་ཡེ་སྭཱ་ཧཱ༔ «དེ་ནས་བགེགས་གཏོར་བསང་སྦྱངས་བྱིན་གྱིས་བརླབས། » སརྦ་བྷུ་ཏ་ཏྲི་ཡཾ་ཛཿ «ཞེས་བགེགས་བཀུག་བཀའ་བསྒོ་བ་ནི། » ན་མོཿ རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། ཡི་དམ་ཞི་ཁྲོ་རབ་འབྱམས་མཁའ་འགྲོ་དམ་ཅན་རྒྱ་མཚོའི་བཀའ་བདེན་པ་དང་། ཏིང་འཛིན་སྔགས་དང་ཕྱག་རྒྱ་ཆོས་ཉིད་དོན་གྱི་བདེན་པའི་མཐུ་ལ་བརྟེན་ནས། དེང་འདིར་སྐལ་ལྡན་གྱི་སློབ་མ་རྣམས་ལ་ཚེ་རབས་ཐོག་མེད་ནས་བྱང་ཆུབ་ཀྱི་བགེགས་བྱེད་ཅིང་། མཆོག་ཐུན་གྱི་དངོས་གྲུབ་ཟབ་མོ་ཐོབ་པ་ལ་མི་དབང་བར་བྱེད་པའི་གདོན་བགེགས་ལོག་པར་འདྲེན་པ་ཐམས་ཅད་མཆོད་སྦྱིན་གྱི་གཏོར་མ་བཟང་པོ་འདིས་ཚིམ་པར་གྱིས་ལ་རང་རང་སོ་སོའི་གནས་སུ་ཕྱིར་དེངས་ཤིག ཧཱུྃ༔ ང་ནི་ཁྲོ་རྒྱལ་ཁྲག་འཐུང་རོལ༔ འབྱུང་པོ་བཀའ་ལས་མ་འདའ་བར༔ གཏོར་མ་ཁྱེར་ལ་རང་གནས་དེངས༔ འཚེ་ན་དྲག་སྔགས་མེ་ཆར་འབེབས༔ ཨོཾ་བཛྲ་ཙཎྜ་པདྨ་ཧེ་རུ་ཀ་ཧཱུྃ་ཧཱུྃ་ཕཊ྄་ཨཱཿཧཱུྃ༔ གནོད་བྱེད་འབྱུང་པོ་མཱ་ར་ཡ་རྦད་བྷྱོཿ ཐུམས་ཤིག་གཏོར་མྱོག་རྦད་རཾ་ཛྭ་ལ་ཡ་ཕཊ྄ཿ «དེ་ནས་སྲུང་འཁོར་ནི༔» ཧཱུྃ༔ ཁྲོ་རྒྱལ་ཐུགས་ལས་སྲུང་བའི་གུར༔ རྡོ་རྗེ་ལྕགས་སྡིག་བྱ་ཁྱུང་འཕྲོས༔ གྲི་གུག་ཁ་ཊྭཱཾ་མེ་རིའི་གུར༔ སྲ་མཁྲེགས་ཕ་ལམ་རང་བཞིན་གྱུར༔ ཨོཾ་བཛྲ་ཙཀྲ་རཀྵ༔ ཏྲི་པཱ་པཾ་ཙཀྲ་རཀྵ༔ ཁྲོྃ་ག་རུ་ཊ་ཙཀྲ་རཀྵ༔ ཀ་ར་ཏི་ཀ་ཙཀྲ་རཀྵ༔ ཏྲི་ཤཱུ་ལ་ཙཀྲ་རཀྵ༔ རྃ་ཛྭ་ལ་ཙཀྲ་རཀྵ༔ ཨེ་སྭ་བྷཱ་ཙཀྲ་རཀྵ༔ «དེ་ནས་མེ་ཏོག་བཀྱེ་བསྡུ་བྱས་ལ། » དེང་འདིར་བཀའ་གསང་བ་བས་ཀྱང་ཆེས་གསང་བ་ཡང་གསང་བླ་ན་མེད་པ་དབང་དྲག་རྡོ་རྗེ་མེ་འབར་གྱི་དབང་གཞི་ཟབ་མོའི་སྣོད་རུང་དུ་བྱ་ཕྱིར། སྣང་སྲིད་སྣོད་བཅུད་བདག་ལུས་ལོངས་སྤྱོད་དཔལ་འབྱོར་ཕུན་སུམ་ཚོགས་པ་མ་ཚང་བ་མེད་པ་རྣམས་ཡོངས་སུ་འབུལ་སྙམ་པའི་མཎྜལ་འབུལ་བར་ཞུ། «ཞེས་མཎྜལ་ཕུལ་ཏེ་གནས་ལ་སློབ་དཔོན་གྱིས། » འོ། མ་གྱུར་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་འཐོབ་པར་བྱ། དེའི་ཆེད་དུ་དམ་ཆོས་ཟབ་མོ་གསན་པར་བྱ་སྙམ་དུ་ཐུགས་བསྐྱེད་དེ་གསན་འཚལ། དེའང་ལུང་ལས། ཆོས་སྒྲ་སྒྲོགས་པའི་སྒྲ་ཐོས་སེམས་ཅན་རྣམས། །ངན་སོང་གནས་གྲོལ་ཉན་རྣམས་སྨོས་ཅི་དགོས། །ཞེས་གསུངས་པས། སྒོ་གསུམ་རྣམ་པར་དག་པས་གསན་དགོས་ཏེ། ལུས་ཀྱི་ཀུན་སྤྱོད་གཡོ་འགུལ་དང་བྲལ་བ་ངག་གི་ཀུན་སྤྱོད་བརྗོད་ཚིག་དང་བྲལ་བ། ཡིད་ཀྱི་ཀུན་སྤྱོད་རྟོག་འཁྲུལ་གྱི་དབང་དུ་མི་བཏང་བར་ཤེས་པའི་སོ་བཙུགས་ཏེ་ཉན་དགོས་ལ། ལུང་ལས། རྟོགས་པ་ཐམས་ཅད་ལཻགས་པར་བསྡུས་ནས་ནི། །ཤིན་ཏུ་བསམ་པ་བཟང་དང་ལྡན་པས་ཉོན། །བརྗེད་ངེས་བློ་ལ་རྡོ་རྗེ་སེམས་དཔའ་སོགས། །བདེ་གཤེགས་རྣམས་ཀྱིས་བྱིན་གྱིས་རློབས་མི་འགྱུར། །ཞེས་གསུངས་པ་ལྟར་རོ། །གསན་བྱའི་ཆོས་ཀྱི་རྣམ་གྲངས་ནི། དེའང་ལྷ་དང་མིའི་སྟོན་པ་མཉམ་མེད་ཤཱཀྱའི་དབང་པོ་དེ་ཉིད་གཞི་དབྱིངས་ཀུན་ཏུ་འོག་མིན་སྟུག་པོ་བཀོད་པའི་ཞིང་རྒྱ་ཁྱོན་བློ་འདས་བཀོད་པ་ཕུན་སུམ་ཚོགས་པ་ཁྱབ་བརྡལ་གྱི་ཀློང་དུ། ཏིང་འཛིན་མི་ཤིགས་པའི་ཁྲིར་སྟོན་པ་མངོན་རྫོགས་རྒྱལ་པོ་ཀུན་བཟང་འོད་མི་འགྱུར་བ་རྡོ་རྗེ་འཆང་ཆེན་པོ་དེ་ཉིད། ཡེ་ཤེས་ལྔའི་རང་རྩལ་ཆོས་ཉིད་ཀྱི་རང་སྒྲ་དང་བཅས་ཏེ་དུས་མཉམ་པ་ཆེན་པོར་བཞུགས་པ་ལ། ཐུགས་རྗེས་ལམ་གྱི་བྱེ་བྲག་གདུལ་བྱའི་ཞིང་དུ་རྣམ་པར་རོལ་པའི་སྐུའི་སྣང་བ་རྡོ་རྗེ་སེམས་དཔའ་སོགས་ཡེ་ཤེས་ཀྱི་འཁོར་བསམ་གྱིས་མི་ཁྱབ་པ་གདུལ་བྱའི་ཤེས་རྒྱུད་དུ་འབྱུང་བའི་ཆ་དང་། དབྱིངས་ཀྱི་གཞི་རྣམས་བརྡ་སྦྱར་བའི་ཆོས་ཐེག་པ་རིམ་དགུ་སོགས་བླ་མེད་ཀྱི་དོན་རྒྱུད་དཔག་ཏུ་མེད་པ་ཚེ་ལོ་གྲངས་མེད་ནས་བརྒྱ་པ་ལ་ཐུག་གི་བར་དུ་གསུངས་པ་རྣམས། བྱིན་རླབས་བརྡའི་རི་མོར་གནས་པ་དབྱིངས་རང་བྱུང་གི་གསང་མཛོད་ཆེན་པོ་བསྐལ་པ་ཇི་སྲིད་དུ་མི་ནུབ་པར་བཞུགས་ཤིང་། དེའི་བྱིན་རླབས་ལས་འབྲས་བུ་སྤྲུལ་སྐུའི་གྲུབ་ཚུལ་ནི། དགའ་ལྡན་གྱི་གནས་ནས་ལྷ་བུ་དམ་པ་ཏོག་དཀར་པོ་རང་ཅག་འཛམ་བུ་གླིང་པ་རྣམས་ཀྱི་སྟོན་པར་བྱོན་ཏེ་མཛད་པ་བཅུ་གཉིས་ཀྱིས་ཚུལ་དུ་མའི་སྒོ་ནས་གདུལ་བྱ་རྣམས་སྨིན་པར་མཛད། ཆོས་ཀྱི་འཁོར་ལོ་རིམ་པར་བསྐོར་ཏེ། ཉོན་མོངས་པ་བརྒྱད་ཁྲི་བཞི་སྟོང་གི་གཉེན་པོར་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་ཤིང་། དེའང་དབྱེ་ན། ཉོན་མོངས་འདོད་ཆགས་འདུལ་བའི་གཉེན་པོར་འདུལ་བའི་སྡེ་སྣོད་ཉི་ཁྲི་ཆིག་སྟོང་། ཞེ་སྡང་འདུལ་བའི་གཉེན་པོར་མདོ་སྡེའི་སྡེ་སྣོད་ཉི་ཁྲི་ཆིག་སྟོང་། གཏི་མུག་འདུལ་བའི་གཉེན་པོར་མངོན་པའི་སྡེ་སྣོད་ཉི་ཁྲི་ཆིག་སྟོང་། དུག་གསུམ་ཆ་སྙོམས་འདུལ་བ་ལ་ཐེག་པ་ཆེན་པོ་སྔགས་ཀྱི་སྡེ་སྣོད་ཉི་ཁྲི་ཆིག་སྟོང་གསུངས་ལ། བཀའ་འོག་མ་སྡེ་སྣོད་གསུམ་ལ་སོགས་པ་རྒྱུའི་ཆོས་སུ་འདུ་ཞིང་། མི་བརྗེད་པའི་གཟུངས་ཐོབ་པའི་འཁོར་རྣམས་ཀྱིས་ཐུགས་ལ་མངའ་བ་ལས་བསྟན་པའི་གདུལ་བྱར་དགོངས་ཏེ་བཀའ་རྣམས་པོ་ཏི་གླེགས་བམ་གྱི་ཚུལ་དུ་བསྡུས་སོ། །ཐེག་པ་ཆེན་པོ་ཇི་ལྟར་བྱུང་ན། ལྷ་ཀླུ་མི་ཡུལ་དུ་སྟོན་པའི་བཀའ་བསྩལ་བ། རྩ་བའི་སྡུད་པ་པོ་རྒྱལ་སྲས་རིགས་གསུམ་མགོན་པོ་སོགས་འབུམ་ཕྲག་བཅུ་བཞི་རྒྱལ་པོའི་ཁབ་ཀྱི་ལྷོ་ཕྱོགས་བི་མ་སམ་བྷ་ཝའི་རི་ལ་སོགས་པར་བཀའ་བསྡུས་མཛད། གསང་སྔགས་ནི། ཨོ་རྒྱན་གྱི་ཡུལ་གྲོང་ཁྱེར་ཤམ་བྷ་ལའི་ཡང་ཐོག་ཏུ་རྒྱལ་པོ་ཨིནྡྲ་བྷོ་དྷི་འཁོར་བཅས་བཞུགས་པ་ལ། དགེ་སློང་གི་དགེ་འདུན་མང་པོ་ཉི་ཟེར་ལ་བཞོན་ནས་གཤེགས་བཞུད་མཛད་པ་གཟིགས་པས། རྒྱལ་པོ་ངོ་མཚར་སྐྱེས་ཏེ་ཀུན་ལ་དྲིས་པ་ལས། དགེ་སློང་གཅིག་ན་རེ། འདི་ནི་ཤར་ཕྱོགས་བྷ་ག་ལའི་ཡུལ་རི་བོ་གངས་ཅན་དང་ཉེ་བ་ན། ཆུ་བོ་སྐལ་ལྡན་ཤཱནྟའི་འགྲམ། དྲང་སྲོང་སེར་སྐྱའི་བསྟི་གནས་དང་མི་རིང་བ་ན། ཤཱཀྱ་ཟས་གཙང་གི་སྲས་པོ་རྒྱལ་པོ་དོན་གྲུབ་བྱ་བ་ཁྱིམ་ནས་ཁྱིམ་མེད་པར་རབ་ཏུ་བྱུང་བ་མངོན་པར་རྫོགས་པར་སངས་རྒྱས་པ་ཞིག་གིས་འཁོར་རྣམས་ལ་ཆོས་སྟོན་ཏོ། །དེའི་དགེ་སློང་རྫུ་འཕྲུལ་དང་ལྡན་པ་རྣམས་གཤེགས་བཞུད་མཛད་པ་ཡིན་ཞེས་སྐད་པས་རྒྱལ་པོ་དད་དེ། བདག་ཅག་གི་ཕོ་བྲང་དུ་བྱོན་ནས་ཆོས་སྟོན་པར་གྱུར་ཅིག །ཅེས་སྨོན་ལམ་བཏབ་པས་བཅོམ་ལྡན་འདས་ཀྱིས་མཁྱེན་ནས་འཁོར་དང་བཅས་པ་གནས་དེར་བྱོན་ཏེ་འདོད་ཡོན་ཉེ་བར་སྤང་བའི་ཆོས་གསུངས་པས། རྒྱལ་པོའི་ཞལ་ནས། ལུམྦི་ཚལ་ནི་ཉམས་དགའ་བར། །ཝ་སྐྱེས་སེངྒེར་འགྱུར་ཡང་སླ། །འདོད་པ་སྤངས་པའི་ཐར་པ་ནི། །བཅོམ་ལྡན་ནམ་ཡང་མི་འཚལ་ལོ། །ཞེས་གསོལ་པ་དང་། བཅོམ་ལྡན་འདས་ཀྱིས་རྒྱལ་པོ་འདུལ་བའི་དུས་ལ་བབ་པར་མཁྱེན་ནས། སྟོན་པ་ཉིད་རྡོ་རྗེ་འཆང་ཆེན་པོའི་སྐུར་བཞེངས་ཏེ་རྒྱལ་པོའི་ཕོ་བྲང་ཡང་གཞལ་མེད་ཁང་དུ་བྱིན་གྱིས་བརླབས། འཁོར་ཉན་ཐོས་རྣམས་ཀྱང་དཀྱིལ་འཁོར་ལྷ་ཚོགས་སུ་བྱིན་གྱིས་བརླབས་ནས། རྒྱལ་པོ་དང་བཙུན་མོ་ལྔ་བརྒྱ་འཁོར་དང་བཅས་པ་རྣམས་ལ་གསང་སྔགས་བླ་མེད་ཀྱི་རྒྱུད་སྡེ་མཐའ་ཡས་པ་བསྟན་པས་སྨིན་གྲོལ་དུས་མཉམ་དུ་གྱུར། མཐར་